# **Z A P I S N I K**

**7. redne seje Sveta DSO Črnomelj, ki je bila dne 15.05.2014 ob 15.30 uri**

**v klubskih prostorih DSO Črnomelj**

PRISOTNI ČLANI SVETA:

* Tatjana Zupančič, predsednica Sveta DSO Črnomelj, predstavnica ustanovitelja
* Jakobina VLAHOVIČ, namestnica predsednice, predstavnica zaposlenih v DSO Črnomelj
* Marija Starc, predstavnica stanovalcev DSO Črnomelj
* Jože Veselič, predstavnik ustanovitelja
* Gregor Gešelj, predstavnik ustanovitelja

PRISOTNI OSTALI VABLJENI:

Milan KRAJNC, direktor DSO Črnomelj

* Valerija LEKIČ POLJŠAK, namestnica direktorja DSO Črnomelj

ODSOTNI ČLANI SVETA (brez opravičila odsotnosti):

* Marko Cerar, predstavnik ustanovitelja
* Ivana Žunič, predstavnica lokalne skupnosti

Sejo sveta je vodila Predsednica Sveta DSO Črnomelj, ga. Tatjana Zupančič, ki je prisotne pozdravila, prebrala je predlagani , ki se glasi:

**Dnevni red:**

1. **Otvoritev seje ter ugotovitev prisotnosti in sklepčnosti**
2. **Potrditev zapisnika 6. redne seje z dne 18.04.2014**
3. **Dogovor o imenovanju direktorja**

Pripomb na dnevni red ni bilo in so ga člani soglasno sprejeli.

## Ad/1

Predsednica Sveta DSO Črnomelj ugotavlja prisotnost štirih članov Sveta DSO Črnomelj( g. Gešelj se je zaradi objektivnih razlogov pridružil seji pri 3. točki dnevnega reda) ter njegovo sklepčnost.

Ad/2

Predsednica sveta pove, da na predlog zapisnika 6. redne seje sama nima pripomb, saj so dejstva korektno zapisana, je pa k razpravi pozvala ostale prisotne člane sveta, da se do predloga zapisnika izjasnijo, oz. predlagajo popravke ali dopolnitve.

G. Jože Veselič pripomb na zapisnik nima, pove le, da je zapisnik dobro in korektno napisan.

Nobeden od članov ni imel pripombe na predlog zapisnika 6. redne seje z dne 18.04.2014, zato je predsednica sveta predlagala glasovanje glede njegovega sprejema in potrditve.

Glasovanje je potekalo z dvigom rok.

Izid glasovanja: ZA: 4

 PROTI: 0

Na podlagi izida glasovanja je bil soglasno sprejet

**sklep:**

* **potrdi in sprejme se Zapisnik 6. redne seje Sveta zavoda z dne 18.04.2014.**

Ad/3

Pred obravnavo te točke dnevnega reda so člani sveta prejeli dodatno gradivo, in sicer predlog sklepa o razpisu za imenovanje direktorja.

Predsednica Sveta je besedo predala direktorju DSO Črnomelj, mag. Milanu Krajncu, ki je podal kratko obrazložitev glede okoliščin, ki so privedla do razpisa za imenovanje direktorja DSO Črnomelj

* skladno z Zakonom za uravnoteženje javnih financ se namerava upokojiti, saj bodo z dne 05.12.2014 za to izpolnjeni pogoji;
* s svojim namenom je seznanjeno tudi Ministrstvo za delo, družino, socialne zadeve in enake možnosti;
* postopek imenovanja novega direktorja zahteva objavo razpisa najmanj 3 mesece pred potekom mandata;
* na junijski seji Občinskega sveta bo potrebno zagotoviti obravnavo imenovanja, saj bodo le tako roki nemoteno tekli;
* Svet zavoda v prvi vrsti sprejme sklep o razpisu, ki se objavi v sredstvih javnega obveščanja;
* Osnutek razpisa je pripravljen in temelji na zakonodaji ter narekuje pogoje, ki so potrebni za zasedbo delovnega mesta direktorja javnega socialno varstvenega zavoda.

Predsednica Sveta DSO Črnomelj se direktorju zahvali za obrazložitev in odpira razpravo:

* G. Jože Veselič komentira, da Občinski svet poda mnenje, ki pa za izdajo soglasja na ministrstvu ni obvezujoče. S navedbo se strinja tudi direktor.
* G. Jože Veselič sprašuje, kje bo razpis objavljen.
	+ Odgovor direktorja: termina »javna sredstva« ni, predlaga dosedanjo prakso, ko se je razpis objavil v Uradnem listu. Opravljene so bile tudi poizvedbe glede stroškov objave v drugih medijih in podatki kažejo na zelo visoke cene.
	+ Pripomba ga, Jakobine Vlahovič: praksa iz preteklih let je bila, da se razpis objavi samo v Uradnem listu in ne v časopisju.
* G. Jože Veselič direktorja vpraša, ali za koga misli, da bi bil primeren kandidat, oz. koga bi predlagal.
	+ Odgovor direktorja: sam dobro ve, da je najbolj primerna in sposobna takoj prevzeti naloge direktorja ga. Valerija Lekič Poljšak, namestnica direktorja. Ta izbira bi bila smiselna.
	+ Ga. Jakobina Vlahovič, predstavnica zaposlenih pripomni, da je dosedanja ekipa dobro vodila dom in dobro skrbela za investicije ter vzdrževanje, zato meni, da bi se ta tradicija morala tudi nadaljevati.
* G. Jože Veselič predlaga, da se iz teksta razpisa izloči dokazovanje pogojev (tč. 3, tekst pod 1. zahtevo).
	+ Direktor in tudi namestnica direktorja se s tem ne strinjata, saj so dokazila ključnega pomena za dokazovanje izpolnjevanja pogojev.
* G. Gregor Gešelj vpraša direktorja, oz. želi njegovo zagotovilo, da je predlog sklepa o razpisu v skladu z zakonodajo, saj si ne želi komplikacij v postopku.
	+ Direktor odgovori, da je predlog sklepa o razpisu pripravljen v skladu z veljavno zakonodajo.
	+ G. Gešelj po tej izjavi direktorja pove, da ga v tem primeru sprejema in podpira, hkrati pa prosi za obrazložitev poteka postopka na seji Sveta zavoda.
	+ Obrazložitev direktorja:
		- Zaprte in pravilno označene vloge se odprejo na seji;
		- Pripravljen bo obrazec za spremljanje izpolnjevanja pogojev za posameznega kandidata;
		- Neustrezne vloge se izločijo;
		- Izbiro Svet opravi na osnovi dokumentacije ali pa se lahko odloči za še kakšna dejanja (predstavitve kandidatov).
* Ga. Tatjana Zupančič, predsednica Sveta DSO Črnomelj predlaga, da se od kandidatov zahteva tudi priprava plana za nadaljnje delo doma.
	+ Odgovor direktorja: za to ni pravne podlage, se pa s tem pojavi problem, kako posamezen program ovrednotiti.
* Ga. Tatjana Zupančič, predsednica Sveta DSO Črnomelj predlaga, da se tekst razpisa objavi tudi na spletni strani Doma starejših občanov Črnomelj, s čimer se prisotni strinjajo.

Drugih pripomb ni bilo, zato je predsednica Sveta DSO Črnomelj člane pozvala k glasovanju glede predloga sklepa o zapisu za imenovanje direktorja.

Glasovanje je potekalo z dvigom rok.

Izid glasovanja: ZA: 5

 PROTI: 0

Na podlagi izida glasovanja sta bila soglasno sprejeta naslednja

**sklepa:**

**1. sprejme se sklep o razpisu za imenovanje direktorja, ki v celoti glasi:**

**»**

**Datum: 15.05.2014**

**Na podlagi 35. člena Statuta Doma starejših občanov Črnomelj(v nadaljevanju: dom), štev.: 7-3/2003, z dne 29.3.2004 je Svet Doma starejših občanov Črnomelj (v nadaljevanju: svet), dne 15.5.2014 sprejel naslednji**

**sklep**

**o razpisu za imenovanje direktorja**

1. **V tem razpisu uporabljeni izrazi, ki se nanašajo na osebe in so zapisani v moški slovnični obliki, so uporabljeni kot nevtralni za ženski in moški spol.**
2. **Svet doma starejših občanov Črnomelj, Ul. 21. oktobra 19/c, 8340 Črnomelj, objavlja javni razpis za direktorja Doma starejših občanov Črnomelj, za mandatno obdobje 2015 – 2020.**
3. **Na razpis se lahko prijavijo kandidati, ki izpolnjujejo naslednje pogoje:**
4. **zahteve 56. in 57. člena Zakona o socialnem varstvu (Uradni list RS,**[**št. 3/2007**](http://www.uradni-list.si/1/content?id=77822)**- uradno prečiščeno besedilo 2 - ZSV – UPB2)**

**Izpolnjevanje pogojev morajo kandidati dokazati s pisnimi listinami (diploma o končanem izobraževanju, potrdilo o opravljenem strokovnem izpitu, diplomo o opravljenem programu za vodenje socialno varstvenega zavoda, uradna dokazila o delovnih izkušnjah);**

1. **zahteve iz Pravilnika o sistemizaciji delovnih mest v Domu starejših občanov Črnomelj (Izdaja 06, z dne 14.07.2008) in sicer:**
	* 1. **zahtevana dodatna ali funkcionalna znanja – obvezna, predvidena za delovno mesto direktorja:**
		2. **znanja s področja organizacije in vodenja neprofitne (osnovne) in profitne (dodatne) dejavnosti,**
		3. **znanja s področja projektnega planiranja in strateškega vodenja,**
		4. **znanja s področja varstva pri delu za vodilne delavce.**

**Izpolnjevanje pogojev morajo kandidati dokazati z uradnimi pisnimi dokazili o opravljenem usposabljanju.**

**4. Kandidati se morajo prijaviti na razpis v roku 8. dni po njegovi objavi.**

**5. Za pravočasno se štejejo vloge, ki so priporočeno poslane po pošti najpozneje osmi dan po objavi**

 **razpisa.**

**6. Razpis bo objavljen v sredstvih javnega obveščanja.**

**7. Svet prepozno prispelih in nepopolnih vlog ne bo obravnaval.**

**8. Svet bo izmed kandidatov izbral tistega, za katerega bo ugotovil, da je najbolje strokovno usposobljen**

 **za opravljanje nalog na delovnem mestu direktorja.**

**9. Mandat direktorja traja 5 let. Mandat bo direktorju pričel teči z dnem, ko bo izdano soglasje k**

 **imenovanju, ki ga poda minister, pristojen za socialno varstvo, ali naslednji dan po preteku ali**

 **prekinitvi prejšnjega mandata, če je bilo soglasje ministra izdano prej.**

**10. Z imenovanim kandidatom bo, na osnovi Zakona o delovnih razmerjih, sklenjena pogodba o**

 **zaposlitvi.**

**11. Kandidati morajo podati vloge, s priloženimi prilogami in dokazili, v pisni obliki, po pošti**

 **priporočeno, na naslov:**

 **Svet doma starejših občanov Črnomelj, Ul. 21. oktobra 19/c, 8340 Črnomelj, s pripisom »razpis za**

 **direktorja«.**

**12. Kandidati bodo o imenovanju obveščeni v roku 30. dni od dneva objave razpisa.**

**Tatjana Zupančič**

 **predsednica**

 **Sveta Doma starejših občanov Črnomelj »**

**2. razpis za imenovanje direktorja DSO Črnomelj se objavi v Uradnem listu in na spletni strani Doma**

 **starejših občanov Črnomelj.**

Po sprejetih sklepih glede razpisa o imenovanju direktorja, se člani Sveta dogovorijo o nadaljnjem delu:

* objava bo na Uradni list posredovana dne 16.05.2014
* razpis bo objavljen v petek, 23.05.2014
* osmi dan, oz. zadnji dan za odpošiljanje vlog je 31.05.2014
* upoštevajo se vse vloge, ki imajo na kuverti dokazilo o priporočene pošiljanju še na dan 31.05.2014
* seje Sveta DSO Črnomelj, na kateri se bodo nadaljevale aktivnosti glede razpisa, se skliče za dne 06.06.2014 ob 15.30 uri.

Ob koncu seje je namestnica direktorja, ga. Valerija Lekič Poljšak člane Sveta informirala, da se je dom v letošnjem letu odločil in pristopil k aktivnostim, s katerim bi svojim zaposlenim zagotavljali nematerialne koristi in prispeval k še boljšemu usklajevanju poklicnega in družinskega življenja. Imenovan je bil tim, ki je določil 16 takšnih ukrepov. Revizorski organ jih je potrdil in tako bo domu jutri, 16.05.2014 podeljen osnovni certifikat »Družini prijazno podjetje«.

Drugih pripomb ni bilo.

Seja sveta je bila končana ob 17.00 uri.

 Zapisnikar: Predsednica sveta:

Ksenija Pezdirc Tatjana Zupančič